
R A P O R T

asupra propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii 

în perioada 1950 - 1961
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950 – 1961, trimisă cu adresa nr. Pl.x 385 din 25 aprilie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1727/07.12.2005 - favorabil)

· Consiliului Economic şi Social (nr.2728a/07.12.2005 - favorabil)
· Comisiei pentru buget, finanţe şi bănci (nr.312/24.05.2006 - negativ)
· Comisiei juridice, de disciplină şi imunităţi (nr.31/591/13.06.2006 – negativ)
· Comisiei pentru apărare, ordine publică şi siguranţă naţională (nr.32/283/31.05.2006 - negativ),
precum şi punctul de vedere al Guvernului (nr.363/27.01.2006 – negativ).
Propunerea legislativă are ca obiect de reglementare modificarea art.2 şi completarea art.5 din Legea nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950 – 1961, în sensul majorării cuantumului indemnizaţiei acordate pentru fiecare lună de stagiu militar efectuat în cadrul Direcţiei Generale a Serviciului Muncii şi acordarea unui plus de facilităţi faţă de cele prevăzute de lege.
a) Comisia propune Plenului Camerei Deputaţilor respingerea iniţiativei legislative din următoarele considerente:

b) nu se precizează sursele financiare necesare acordării sprijinului financiar propus în text, încălcându-se astfel dispoziţia art.138 alin.(5) din Constituţia României, republicată, care prevede că „nici o cheltuială bugetară nu poate fi aprobată fără stabilirea sursei de finanţare”.

c) potrivit fişei financiare anexate de către Guvern, acordarea facilităţilor propuse ar greva bugetul de stat cu sume suplimentare (102.791,3 mii lei) pentru acordarea acestor cheltuieli.
d) referitor la utilizarea termenului „neimpozabilă” în textul alin.(1) al art.2, precizăm că tratamentul fiscal al veniturilor realizate de persoanele fizice este reglementat prin Legea nr.571/2003 privind Codul fiscal, cu modificările şi completările ulterioare.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei;

b) invitat: d-na Cecilia Sebe – expert, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu 7 voturi pentru şi 6 voturi împotrivă.
5. Propunerea legislativă a fost respinsă de Senat în şedinţa din 19 aprilie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 20 iunie 2006, Comisia propune respingerea iniţiativei legislative.
VICEPREŞEDINTE,



SECRETAR,


Marian SÂRBU




Karoly KEREKES

Întocmit, 

Expert Monica Rallu CURTA

